De nåede ikke helt hjem til jul, men de er hjemme igen, når nytårsfesten skal skydes i gang. De to ponyer, der lillejuleaften blev fundet i Tårs, er nu igen blevet forenet med deres ejer. Det bekræfter politikommissær ved Hjørrings Lokalpoliti, Lars Jensen. Ejeren kommer fra lokalområdet kun nogle få kilometer fra, hvor hestene blev fundet lillejuleaften. Torsdag aften lykkedes det for ejerne og politiet at komme i kontakt, og nu er ponyerne igen sikkert bag indhegning. Ejeren havde lige købt hestene, da de smuttede ud igennem hegnet på folden. Da hestene blev fundet var der ikke noget galt med dem, og de var heller ikke på nogen måde forhutlede, oplyser Lars Jensen.

Referat:
De to ponyer, der lillejuleaften blev fundet i Tårs uden ejer, er nu igen blevet forenet med deres ejer.